बिजनेस स्टैंडर्ड - चंदा कोछड़ ने दिया इस्तीफा
Wednesday, February 20, 2019 01:38 PM English | हिंदी
चंदा कोछड़ ने दिया इस्तीफा
निकहत हेटावकर और अभिजित लेले / मुंबई 10 04, 2018
संदीप बख्शी बने नए एमडी एवं सीईओ
► चंदा कोछड़ पर वीडियोकॉन समूह को कर्ज देने में गड़बड़ी का आरोप लगा था
► कोछड़ ने मार्च 2019 में निर्धारित सेवानिवृत्ति के पहले ही दिया इस्तीफा
पूर्व अफसर को बैंक की कमान!
कोछड़ की नियुक्ति पर प्रॉक्सी फर्मों में ठनी
आईसीआईसीआई बैंक ने सेबी के नोटिस का दिया जवाब
कोछड़ की पुनर्नियुक्ति पर शेयरधारकों की मुहर
चंदा की चमक और ग्रहण
देर से ही सही...
कुछ कंपनियों को गलत तरीके से कर्ज देने के मामले में जांच के आरोपों का सामना कर रहीं चंदा कोछड़ ने आज आईसीआईसीआई बैंक से इस्तीफा दे दिया। करीब एक दशक तक इस निजी बैंक की प्रमुख रहीं कोछड़ के इस्तीफे के बाद संदीप बख्शी को नया एमडी एवं सीईओ नियुक्त किया गया है। पिछले कुछ महीनों से कई विवादों का सामना कर रहीं कोछड़ के इस्तीफे को बाजार ने सकारात्मक नजरिये से लिया। शेयर बाजार में भले ही भारी गिरावट का दिन था लेकिन आईसीआईसीआई बैंक के शेयरों को अच्छा समर्थन मिला। पिछले कारोबारी दिवस की तुलना में बैंक के शेयरों में 4.07 फीसदी की तेजी दर्ज की गई।
उच्चतम न्यायालयके पूर्व न्यायाधीश बी एन श्रीकृष्णा की अगुआई में चल रही स्वतंत्र जांच का सामना कर रहीं कोछड़ लंबे समय से अवकाश पर चल रही थीं। उनका कार्यकाल मार्च 2019 में समाप्त होने वाला था लेकिन उन्होंने बैंक के निदेशक मंडल के समक्ष समय-पूर्व सेवानिवृत्ति का आवेदन रखा जिसे बोर्ड ने तत्काल प्रभाव से स्वीकार कर लिया है। बोर्ड ने स्वास्थ्य कारणों से दिए गए एम डी माल्या के इस्तीफे को भी मंजूर कर लिया है। कोछड़ के स्थान पर आईसीआईसीआई बैंक की बागडोर संभालने जा रहे बख्शी का कार्यकाल 3 अक्टूबर 2023 तक होगा। गत जून में कोछड़ के छुट्टी पर चले जाने के बाद बख्शी को बैंक का मुख्य परिचालन अधिकारी (सीओओ) बनाया गया था। इसके साथ ही वह अंतरिम सीईओ के तौर पर भी काम कर रहे थे। आईसीआईसीआई बैंक के शीर्ष प्रबंधन का हिस्सा बनने के पहले वह समूह की ही जीवन बीमा इकाई आईसीआईसीआई प्रूडेंशियल के प्रमुख थे।
उद्योग जगत का मानना है कि कोछड़ का इस्तीफा एक सकारात्मक कदम है जिससे बैंक के उत्तराधिकार को लेकर बनी अनिश्चितता दूर हो गई है। स्टेकहोल्डर्स एम्पॉवरमेंट सर्विसेज के एमडी जे एन गुप्ता ने कहा, 'यह एकदम साफ था कि उन्हें जाना होगा। सवाल केवल इतना था कि ऐसा कब होगा?' कर्जों के आवंटन में हितों के टकराव और कदाचार के आरोप लगने के बाद कोछड़ के खिलाफ जांच चल रही थी। आईसीआईसीआई बैंक के बोर्ड ने कहा कि कोछड़ बैंक की सहायक कंपनियों के बोर्ड से भी अलग होंगी। उन्हें अगस्त में ही आईसीआईसीआई सिक्योरिटीज के बोर्ड में दोबारा जगह दी गई थी।
आईसीआईसीआई बैंक के पूर्व चेयरमैन एन वाघुल ने कहा, 'मैं चंदा कोछड़ और संदीप बख्शी दोनों को जानता हूं। उन्हें अपने पेशे में महारत हासिल है। चंदा ने अपना काम कर लिया है। यह दु:खद है कि उन्हें विवादों के साये में जाना पड़ रहा है। संदीप ने बीमा क्षेत्र में नेतृत्व क्षमता दिखाई है और वह बैंक में भी अपनी कार्यकारी क्षमताओं को साबित कर चुके हैं।' कोछड़ के खिलाफ जांच कर रही श्रीकृष्णा समिति के इसी महीने रिपोर्ट सौंपने की उम्मीद है। ये आरोप बैंक द्वारा वीडियोकॉन समूह को दिए गए ऋण से संबंधित हैं। कोछड़ के पति दीपक कोछड़ की कंपनी न्यूपावर रिन्यूएबल्स के साथ वीडियोकॉन समूह के साथ कारोबारी संबंध थे।
बैंक ने नियामकीय जानकारी में कहा कि कोछड़ के इस्तीफे के बावजूद उनके खिलाफ चल रही जांच जारी रहेगी और उन्हें दिए जाने वाले कुछ लाभ जांच के नतीजों पर निर्भर करेंगे। गुप्ता ने कहा, 'कोछड़ का इस्तीफाऔर जांच का नतीजा अलग-अलग चीजें हैं। कोछड़ ने अपने विवेक से इस्तीफा दिया है और हमें नहीं मालूम कि जांच में उन्हें दोषी ठहराया जाएगा या फिर क्लीन चिट मिलेगी।
Keyword: ICICI, bank, CBI, Chanda Kochhar, आईसीआईसीआई बैंक,